Почетни граждани на Ловеч


Почетен гражданин на Ловеч

Учредяване на званието 
Званието „Почетен гражданин на Ловеч“ е учредено през 1902 г. от кмета Васил Мичов и Общинския съвет.

С него градската управа и ловешката общественост дават израз на своята признателност, почит и уважение към хора, свързани с историческото, стопанското, научното, културното и социалното развитие на Ловеч. За почетни граждани се провъзгласяват от Общинския съвет личности с постижения в своите професии, с национален, европейски и световен принос.

През 1986 г. Изпълнителният комитет на Общинския народен съвет приема Правилник за удостояване със званието почетен гражданин на Ловеч и статута на почетния знак на Ловеч. Удостоените със званието получават почетния знак на Ловеч и се вписват в почетната книга. През 1999 г. е приета от Общинския съвет Наредба за символиката на Ловеч', а през 2005 г. – Наредба за символите, почетните знаци, отличията и почетните знаци.

Със званието почетен гражданин на Ловеч се удостояват:
 държавни, обществени, стопански, научни, културни и спортни дейци, свързали своята дейност с Ловеч и с утвърждаване престижа на града пред национални и международни институции и по повод на техни кръгли годишнини;
 чуждестранни граждани със значителен принос за развитието на Ловеч и България;
 български и чуждестранни граждани, носители на високи държавни и международни отличия;
 граждани, проявили изключителен героизъм в екстремални или аварийни ситуации;
 дарители, чиито дарения са с непреходна стойност за града и общината.

Званието се обявява след решение на Общинския съвет взето с мнозинство от 2/3 на тържествена сесия веднъж годишно на 11 май – Деня на Ловеч. Удостоените получават удостоверения по специален образец, символичния ключ на града, статуетката „Ловешка крепост“, почетната значка на града, като се вписват в почетната книга.

Удостояване със званието 
От 1902 г. Общинският съвет е провъзгласил 49 души за почетен гражданин на Ловеч. Първият от тях е Екзарх Йосиф I. С неговото удостояване са заложени много високи критерии за преценка на личността и нейните заслуги, които се спазват и до днес.

Званието „почетен гражданин на Ловеч“ съществува през 3 различни исторически епохи. Независимо от това обстоятелство различните поколения ловешки граждани имат общност на ценностите, която превръща удостояването в традиция.

Според приноса им в общественото развитие почетните граждани са:
 За участие в Руско-турската война (1877 – 1878) и Освобождението на Ловеч от османско владичество на 5 юли и 22 август 1877 г. – 6 души.
 За принос в развитието на българската култура – 11 души.
 За принос в развитието на световната космическа наука – 4 души.
 За принос в развитието на българската наука, здравеопазване и образование – 14 души.
 За принос в стопанското развитие на града, дарителска и благотворителна дейност – 10 души.
 За принос в развитието на българския спорт – 4 души.
 За спасяване на човешки живот в екстремална ситуация – 1 човек
 За други заслуги – 5 души.

По националност са: българи – 36, руснаци – 9, германци – 3, унгарци – 1. По пол са: мъже – 48, жени – 1. По образование са: с висше – 46, със средно – 3 души.

Списък на почетните граждани 
 екзарх Йосиф I – 20 април 1902 г.
 Феликс Каниц – 18 юли 1902 г.
 генерал от пехотата Алексей Куропаткин – 16 септември 1902 г.
 доктор Васил Караконовски – 4 януари 1903 г.
 полковник Михаил Гембицки – 4 януари 1903 г.
 Рачо Димчев – 19 януари 1904 г.
 генерал от пехотата Иван Тутолмин – 31 август 1907 г.
 генерал от пехотата Пьотр Паренсов – 31 август 1907 г.
 подполковник Иван Абаджиев-22 юни 1923 г.
 полковник Сергей Касаткин – сведение от 28 ноември 1936 г.
 академик Анастас Иширков – 15 януари 1934 г.
 инженер Трифон Трифонов-23 март 1936 г.
 академик Стефан Ватев – 26 ноември 1936 г.
 Иван Мартинов – 24 април 1972 г.
 Димитър Петков – 26 април 1979 г.
 генерал-лейтенант Георги Иванов – 29 април 1979 г.
 инженер Николай Рукавишников – 29 април 1979 г.
 инженер Алексей Елисеев – 29 април 1979 г.
 Борис Луканов – 27 януари 1983 г.
 Дочо Шипков – 28 април 1983 г.
 Братан Ценов – 29 септември 1983 г.
 архитект Борис Маркус – 6 септември 1984 г.
 Людмила Савелиева – 26 октомври 1984 г.
 Данаил Василев – 3 октомври 1986 г.
 Петър Хубчев – 14 юли 1994 г.
 Петер Найгефинт – 11 май 1999 г.
 академик Димитър Мишев – 11 май 1999 г.
 професор Иван Лалов – 11 май 1999 г.
 Панайот Пипков (посмъртно) – 3 май 2001 г.
 Любомир Пипков (посмъртно) – 3 май 2001 г.
 Панталей Димитров – 19 септември 2002 г.
 професор Теофан Сокеров – 24 април 2003 г.
 Стефан Станев – 29 ноември 2004 г.
 Манфред Ото Руге – 27 април 2006 г.
 Георги Мишев – 27 април 2006 г.
 Гриша Ганчев – 27 април 2006 г.
 академик Стойчо Панчев – 29 април 2009 г.
 доктор Георги Кънчев – 28 април 2011 г.
 Христо Кънчев – 13 септември 2011 г.
 Патриарх Максим – 24 април 2012 г.
 инженер Николай Кълбов – 23 април 2013 г.
 професор Параскев Стоянов (посмъртно) – 25 април 2014 г.
 Андреас Браузевайн – 25 април 2014 г.
 митрополит Гавриил – 26 март 2015 г.
 доктор Никола Владов – 29 март 2017 г.
 професор Беньо Цонев (посмъртно) – 15 февруари 2018 г.
 Константин Илиев – 15 февруари 2018 г.
 архитект Петко Еврев – 26 април 2018 г.
 Еленко Начев (посмъртно)– 11 май 2023 г.

Източници 
 Почетните граждани на Ловеч, Регионален исторически музей-Ловеч, съставител Капка Кузманова, ИК „Витал“, Вт., 2009. ISBN 978-954-8259-84-2

Външни препратки 
 Почетни граждани на Ловеч – I
 Почетни граждани на Ловеч – II